Document ID: 31997D0192

KOMISSION PÄÄTÖS,
tehty 18 päivänä maaliskuuta 1997,
pernaruttoon liittyvistä suojatoimenpiteistä Madagaskarissa (ETA:n kannalta merkityksellinen teksti) (97/192/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY (1), sellaisena kuin se on viimeksi muutettuna direktiivillä 96/43/EY (2), ja erityisesti sen 19 artiklan,
sekä katsoo, että
pernaruttoa on ilmoitettu esiintyneen Madagaskarissa,
Madagaskarin viranomaiset ovat toteuttaneet toimenpiteitä tautipesäkkeen rajaamiseksi Vakinankaratran alueen 14 kuntaan, joissa tartunta ensimmäisen kerran ilmeni,
Madagaskarin viranomaisten olisi annettava takeet toteutetuista toimenpiteistä sen varmistamiseksi, että taudinaiheuttaja ei siirry eläintuotteiden välityksellä,
luettelosta kolmansista maista, joista jäsenvaltiot sallivat nautaeläinten, sikojen, hevoseläinten, lampaiden, vuohien, tuoreen lihan ja lihavalmisteiden tuonnin, 21 päivänä joulukuuta 1976 tehdyn neuvoston päätöksen 79/542/ETY (3), sellaisena kuin se on viimeksi muutettuna päätöksellä 97/10/EY (4), liitteessä olevassa I osassa Madagaskar mainitaan maana, josta voi viedä tiettyihin luokkiin kuuluvaa tuoretta lihaa yhteisöön,
komission päätöksessä 94/278/EY (5), sellaisena kuin se on viimeksi muutettuna päätöksellä 96/344/EY (6), luetellaan kolmannet maat, jotka saavat viedä muita eläinperäisiä tuotteita,
komission päätöksessä 90/156/ETY (7) vahvistetaan eläinten terveyttä koskevat edellytykset ja terveystodistukset nautaeläinten luuttomista ruhoista peräisin olevan tuoreen lihan tuonnissa Madagaskarista,
komission päätöksessä 94/187/EY (8), sellaisena kuin se on viimeksi muutettuna päätöksellä 96/106/EY (9), vahvistetaan eläinten terveyttä koskevat edellytykset ja eläinlääkärintodistukset eläinten suolien tuonnissa kolmansista maista,
komission päätöksessä 97/168/EY (10) vahvistetaan terveyttä koskevat edellytykset ja terveystodistukset vuotien ja nahkojen tuonnissa kolmansista maista,
komission päätöksessä 94/446/EY (11), sellaisena kuin se on viimeksi muutettuna päätöksellä 96/106/EY, vahvistetaan terveyttä koskevat edellytykset ja terveystodistukset luiden ja luutuotteiden tuonnissa kolmansista maista,
komission päätöksessä 94/344/EY (12), sellaisena kuin se on viimeksi muutettuna päätöksellä 96/106/EY, vahvistetaan terveysvaatimukset ja eläinlääkärintodistukset jalostetun eläinvalkuaisen tuonnissa kolmansista maista,
vaikuttaa aiheelliselta pyytää Madagaskarin viranomaisia toteuttamaan valvontatoimenpiteet sen varmistamiseksi, että taudinaiheuttaja ei siirry eläintuotteiden välityksellä; näiden viranomaisten olisi virallisesti todistettava, että kyseiset toimenpiteet on toteutettu, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on varmistettava, että todistus, jonka on oltava Madagaskarista tulevien tuoreen lihan lähetyserien mukana, täydennetään seuraavalla maininnalla:
"Kyseinen liha on peräisin eläimistä,
- jotka eivät tule pernaruton saastuttamista Madagaskarin alueen kunnista, eikä eläimiä ole kuljetettu tämän alueen läpi,
- joita on tarkkailtu vähintään seitsemän päivää ennen teurastusta. Tämän tarkkailujakson aikana eläimet ovat olleet virallisen eläinlääkärin valvonnassa, eikä pernaruton oireita ole havaittu. Tämän lisäksi post mortem -tarkastuksessa ei ole havaittu pernarutosta johtuvia patologisia muutoksia."
2 artikla
Jäsenvaltioiden on varmistettava, että todistus, jonka on oltava Madagaskarista tulevien vuotien ja nahkojen, suolten, luiden ja luutuotteiden ja jalostetun eläinvalkuaisen mukana, täydennetään seuraavalla maininnalla:
"Kyseiset tuotteet ovat peräisin eläimistä, jotka eivät tule pernaruton saastuttamalta Madagaskarin alueelta, eikä eläimiä ole kuljetettu tämän alueen läpi."
3 artikla
Jäsenvaltioiden on muutettava Madagaskarin osalta soveltamansa toimenpiteet tämän päätöksen mukaisesti. Niiden on ilmoitettava tästä komissiolle.
4 artikla
Tätä päätöstä sovelletaan 1 päivään heinäkuuta 1997.
5 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä maaliskuuta 1997.

Labels: 17
0
3
6
18